Dinasti Ngô

Dinasti Ngô (; Chữ Nôm: 茹吳), secara rasminya Tĩnh Hải quân (chữ Hán: 靜海軍), merupakan sebuah dinasti Vietnam yang separa merdeka dari tahun 939 hingga 968. Dinasti ini diasaskan oleh Ngô Quyền, yang memimpin pasukan Vietnam dalam Pertempuran Sungai Bạch Đằng menentang Dinasti Han Selatan dari China pada tahun 938.

Sekitar tahun 930, ketika Ngô Quyền mula bangkit berkuasa, utara Vietnam diduduki secara ketenteraan oleh Dinasti Han Selatan dan dianggap sebagai sebuah wilayah autonomi serta negeri naungan kepada Dinasti Tang Akhir, yang dikenali sebagai "Tĩnh Hải quân". Pada setiap tahun, Jiedushi (gabenor tentera) Tĩnh Hải quân perlu membayar ufti kepada pemerintah China sebagai pertukaran bagi keamanan dan sokongan politik.

Pada awal abad ke-10, China dilanda kekacauan dalaman dan menjadi lemah akibat perang saudara yang dikenali sebagai Zaman Lima Dinasti dan Sepuluh Kerajaan. Kerajaan China ketika itu terlalu sibuk dengan konflik dalaman sehingga kehilangan kawalan terhadap Tĩnh Hải quân secara berkala. Tĩnh Hải quân mengambil kesempatan daripada keadaan ini dengan mengisytiharkan kemerdekaan dan memisahkan diri daripada China. Di bawah pemerintahan Pelindung Negara Dương Đình Nghệ, negara Tĩnh Hải quân melancarkan kempen ketenteraan berskala penuh untuk mencapai kemerdekaan.

 Latar belakang 
Selepas menewaskan Dinasti Sui, Dinasti Tang mengekalkan pemerintahan China di Vietnam melalui pembahagian pentadbiran. Bagaimanapun pada akhir abad ke-9, pemberontakan dalaman seperti Pemberontakan Huang Chao melemahkan Tang. Dengan peluang daripada kekacauan ini, Khúc Thừa Dụ daripada keluarga Khúc merampas kuasa dan melantik dirinya sebagai Jiedushi (Tiết độ sứ) pada tahun 905, sekali gus memberikan Vietnam tahap autonomi.

Pada tahun 906, Tang mengiktiraf Jiaozhi sebagai negeri autonomi, tetapi Dinasti Tang runtuh tidak lama kemudian, menyebabkan China berpecah dalam Zaman Lima Dinasti dan Sepuluh Kerajaan. Dalam tempoh ini, keluarga Khúc cuba mengukuhkan kuasa di Vietnam, manakala di selatan China, Liu Yan menubuhkan kerajaan Han Selatan.

Pada tahun 917, Khúc Thừa Mỹ menggantikan Khúc Hạo dan mencari sokongan politik daripada Dinasti Liang, yang mencetuskan kemarahan Han Selatan. Pada tahun 930, Han Selatan menyerang Tĩnh Hải quân dan menawan Khúc Thừa Mỹ. Namun begitu, Dương Đình Nghệ berjaya mengalahkan tentera Han Selatan dan mengambil alih jawatan Jiedushi. Pada tahun 937, beliau dibunuh oleh Kiều Công Tiễn, yang kemudian berpihak kepada Han Selatan. Tindakan ini ditentang oleh Ngô Quyền, menantu Dương Đình Nghệ.

Pertempuran Sungai Bạch Đằng
Pada tahun 938, Ngô Quyền menewaskan Kiều Công Tiễn. Sebelum tewas, Kiều meminta bantuan Han Selatan, lalu tentera laut Han Selatan dihantar ke Vietnam. Ngô Quyền menggunakan strategi memasang pancang besi di dasar Sungai Bạch Đằng dan menyerang ketika air surut. Armada Han Selatan musnah sepenuhnya, termasuk putera Han Selatan. Kemenangan ini menamatkan cita-cita ketenteraan Han Selatan di Annam dan membuka jalan kepada kemerdekaan Vietnam.

 Kemerdekaan 
Pertempuran Sungai Bạch Đằng merupakan kemenangan besar pertama daripada banyak kemenangan yang dicapai di sungai bersejarah ini sepanjang berabad-abad. Selepas kemenangan tersebut, Ngô Quyền menaiki takhta dengan gelaran Ngô Vương (Tiền Ngô Vương) dan memindahkan ibu kota kembali ke Cổ Loa.Pelley, p. 213., "Vietnamese kings and emperors sought the safety of cities that were easy to defend. Thus the Ngô dynasty retreated to Cổ Loa and the Đinh and Early Lê dynasties took refuge in Hoa Lư." Baginda hanya memerintah selama lima tahun (hingga 944) sebelum mangkat akibat sakit. Walaupun singkat, pemerintahannya menandakan era baharu kemerdekaan dan autonomi politik Vietnam. Namun demikian, kegagalan Dinasti Ngô mengawal ketua-ketua wilayah serta kegagalan mendapatkan pengiktirafan rasmi China menyebabkan Vietnam masih dianggap seperti negeri lindungan Dinasti Song.

Sebelum mangkat, Ngô Vương mahu Dương Tam Kha menjadi pemangku raja bagi puteranya Ngô Xương Ngập, tetapi Dương Tam Kha merampas takhta dan mengisytiharkan dirinya sebagai Bình Vương. Ngô Xương Ngập melarikan diri dan bersembunyi, manakala pemerintahan Dương Tam Kha tidak popular dan mencetuskan banyak pemberontakan.

Pada tahun 950, Ngô Xương Văn menggulingkan Dương Tam Kha dan menaiki takhta sebagai Nam Tấn Vương. Beliau memanggil pulang abangnya Ngô Xương Ngập, yang kemudian dimasyhurkan sebagai Thiên Sách Vương. Namun begitu, pemerintahan bersama ini gagal apabila Ngô Xương Ngập memerintah secara autokratik, menyebabkan persaingan terbuka antara para pembesar dan panglima wilayah.

Selepas kemangkatan Ngô Xương Văn pada tahun 965, anaknya Ngô Xương Xí menaiki takhta. Bagaimanapun, beliau gagal menegakkan kuasa dalam keadaan negara yang berpecah dan dipenuhi persaingan antara 12 panglima perang. Keadaan ini menjerumuskan Vietnam ke dalam zaman kacau-bilau yang dikenali sebagai Anarki 12 Panglima Perang.Burke, p. 16., "Following the death of Ngỏ Quyển, who had driven the Chinese from Vietnam after a thousand years of domination, the Ngô Dynasty disintegrated. Vietnam was beset by a reign of confusion as twelve Warring lords fought over who was to rule ...""

 Perpecahan dan perang saudara 
Kemerosotan pengaruh Dinasti Ngô menyebabkan beberapa gabenor wilayah memberontak terhadap istana diraja. Pada tahun 951, Đinh Bộ Lĩnh dari wilayah Hoa Lư, anak kepada Gabenor Hoan Đinh Công Trứ, melancarkan pemberontakan dengan memanfaatkan bentuk muka bumi bergunung-ganang yang sukar ditembusi. Raja-raja Ngô Xương Văn dan Ngô Xương Ngập melancarkan kempen ketenteraan untuk menumpaskannya, namun gagal selepas lebih sebulan dan terpaksa berundur.

Pada tahun 954, Ngô Xương Ngập mangkat, manakala pemimpin wilayah Chu Thái mengkhianati Dinasti Ngô dan akhirnya dihukum bunuh oleh Ngô Xương Văn. Pada tahun 965, Ngô Xương Văn terbunuh dalam serangan, dan anaknya Ngô Xương Xí mengambil alih kepimpinan. Namun demikian, Dinasti Ngô semakin lemah dan berpecah. Menurut Khâm định Việt sử Thông giám cương mục, pemberontakan oleh keluarga Kiều dan keluarga Dương menyebabkan negara berpecah pada tahun 966 kepada 12 wilayah, masing-masing diperintah oleh 12 panglima perang, termasuk kerabat Dinasti Ngô sendiri.

Bagi mengukuhkan kedudukannya selepas kerabat diraja Ngô menyerah pada tahun 960-an, Đinh Bộ Lĩnh menjalinkan perkahwinan politik dengan keluarga Ngô. Pada tahun 968, beliau menubuhkan kerajaan baharu Đại Việt. Walau bagaimaanapun, Ngô Nhật Khánh menentang pemerintahan ini dan melarikan diri ke Campa. Selepas kemangkatan Đinh Bộ Lĩnh pada tahun 979, Ngô Nhật Khánh cuba merampas takhta dengan bantuan tentera laut Champa, tetapi ekspedisi tersebut gagal akibat taufan, dan beliau lemas.

 Catatan 

 Pautan luar 

Ngo
Category:Sejarah Vietnam
Category:Penubuhan 939
Category:Pembubaran 968
Category:Bekas pemerintahan beraja Asia